ธกส.ออกสลากใหม่6หมื่นล้านเริ่มขาย17ต.ค.นี้
ธ.ก.ส.ออกสลากเกษตรมั่งคั่งที่ 3 วงเงิน 6 หมื่นล้าน เริ่มขาย 17 ต.ค. นี้
15 ต.ค. 2561

ธ.ก.ส.ออกสลากเกษตรมั่งคั่งที่ 3 วงเงิน 6 หมื่นล้าน เริ่มขาย 17 ต.ค. นี้
นายอภิรมย์ สุขประเสริฐ ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส.เตรียมเปิดรับฝากสลากออมทรัพย์ ธ.ก.ส.ชุดเกษตรมั่งคั่งที่ 3 วงเงิน 6 หมื่นล้านบาท เริ่มจำหน่ายในวันที่ 17 ต.ค. 2561 นี้ โดยมีจำนวนรับฝาก 60 หมวด หมวดละ 100 ล้านหน่วย รวม 600 ล้านหน่วย รับฝากหน่วยละ 100 บาท อายุ 3 ปี มีสิทธิตรวจรางวัล 36 ครั้ง
สำหรับสลากออมทรัพย์ ชุดเกษตรมั่งคั่งที่ 3 จะมีผลตอบแทนเท่ากับสลากชุดเกษตรมั่งคั่งที่ 1 และ 2 ซึ่งจะมีรางวัลที่ 1 มูลค่า 10 ล้านบาท รางวัลที่ 1 ต่างหมวดมี 59 รางวัล รางวัลละ 2 หมื่นบาท รางวัลที่ 2 หมุน 3 ครั้ง มี 180 รางวัล รางวัลละ 1 หมื่นบาท รางวัลที่ 3 หมุน 10 ครั้ง มี 600 รางวัล รางวัลละ 5,000 บาท รางวัลที่ 4 หมุน 20 ครั้ง มี 1,200 รางวัล รางวัลละ 2,000 บาท รางวัลที่ 5 หมุน 100 ครั้ง มี 6,000 รางวัล รางวัลละ 1,000 บาท รางวัลเลขท้าย 4 ตัว หมุน 1 ครั้ง มี 6 หมื่นรางวัล รางวัลละ 90 บาท รางวัลเลขท้าย 3 ตัว หมุน 2 ครั้ง มี 1.2 ล้านรางวัล รางวัลละ 45 บาท
ทั้งนี้ รวมเป็นรางวัลต่องวดทั้งสิ้น 1.26 ล้านรางวัล คิดเป็นเงิน 83.7 ล้านบาท และเมื่อฝากครบกำหนด 3 ปี จะได้รับดอกเบี้ย 0.75% คิดเป็นอัตราดอกเบี้ย 0.25% ต่อปี กรณีฝากตั้งแต่ 1 แสนบาทขึ้นไปได้รับผลตอบแทน 1.330% ต่อปี คิดจากการรวมรางวัลเลขท้าย 3 ตัว หากฝากตั้งแต่ 1 ล้านบาทขึ้นไปได้รับผลตอบแทน 1.438% ต่อปี คิดจากการรวมรางวัลเลขท้าย 3 ตัว และ 4 ตัว รวมทั้งเตรียมเสนอรางวัลพิเศษ เช่น ชุดที่ 1 มีการจับรางวัลพิเศษ เงินสดมูลค่า 1 ล้านบาท 9 รางวัล เป็นเงินรวม 9 ล้านบาท แบ่งการจับรางวัล 3 ครั้งอีกด้วย
รายงานข่าวจาก ธ.ก.ส. กล่าวอีกว่า เชื่อว่าการจำหน่ายสลากเกษตรมั่งคั่งชุดที่ 3 นี้ จะได้รับความสนใจจากประชาชนเช่นเดิม จากชุดเกษตรมั่งคั่งชุดที่ 2 ที่ออกจำหน่ายไปเมื่อ 19 ก.พ. 2561 ที่ผ่านมามีวงเงิน 6 หมื่นล้านบาท ก็จำหน่ายได้หมดก่อนช่วงเวลาที่ตั้งเป้าหมายไว้
สำหรับการระดมเงินฝากระยะกลางนี้ ธนาคารจะนำไปใช้ในกิจการธนาคารในหลายๆ ด้าน